**ข่าวประชาสัมพันธ์**

**องค์การบริหารส่วนตำบลเขากระปุก**

**เรื่อง การป้องกัน และแก้ไขปัญหาฝุ่นละอองเกินมาตรฐาน**

**………………………………………………………………….**

กรมควบคุมมลพิษได้ติดตาม ตรวจสอบ และเฝ้าระวัง สถานการณ์ฝุ่นละอองขนาดเล็กกว่า 2.5 ไมครอน (PM 2.5) โดยพบฝุ่นละอองเกินค่ามาตรฐาน 50 ไมโครกรัมลูกบาศก์เมตรในพื้นที่จังหวัดต่างๆรัฐบาลได้ให้ความสำคัญกับสถานการณ์ปัญหามลพิษทางอากาศ จากค่าปริมาณฝุ่นละอองที่สูงเกินมาตรฐาน
ในหลายพื้นที่ทั่วประเทศที่มีผลกระทบต่อสุขภาพของประชาชน โดยหนึ่งในสาเหตุสำคัญของปัญหาดังกล่าวเกิดจากการเผาในที่โล่ง การเผาขยะ เผาเศษวัชพืชและเผาเพื่อเตรียมพื้นที่สำหรับทำการเกษตรกรรม

 เพื่อเป็นการลดภาวะโลกร้อน และแก้ไขปัญหามลพิษทางอากาศของประเทศ องค์การบริหารส่วนตำบลเขากระปุก จึงขอความร่วมมือประชาชนและผู้มีอาชีพเกษตรกรรมในตำบลเขากระปุก งดเผาเศษวัชพืชทุกกรณีและให้ดำเนินการฝังกลบ หรือทำเป็นวัสดุคลุมดิน หรือใช้สารย่อยสลาย แทนการเผา และห้ามไม่ให้เผาในพื้นที่เกษตรกรรม พื้นที่รกร้างว่างเปล่า พื้นที่สาธารณะ พื้นที่สองข้างทาง เขตป่าไม้ประเภทต่างๆ และงดทำกิจกรรมที่ทำให้เกิดฝุ่นละออง เพื่อมิให้เกิดผลกระทบต่อสุขภาพของประชาชนโดยเฉพาะเด็ก ผู้สูงอายุ และผู้ป่วยโรคทางเดินหายใจ เนื่องจากการเผาจะมีอันตรายต่อสุขภาพ ผลกระทบต่อเศรษฐกิจ และสังคมโดยรวม

 ทั้งนี้การกระทำใดๆ อันเป็นเหตุให้เกิด กลิ่น แสง รังสี เสียง ความร้อน สิ่งมีพิษ ความสั่นสะเทือน
ฝุ่นละออง เขม่า เถ้า หรือกรณีอื่นใด จนเป็นเหตุให้เสื่อมหรืออาจเป็นอันตรายต่อสุขภาพ เป็นเหตุรำคาญตามความในมาตรา 25 (4) ผู้ใดก่อเหตุดังกล่าวและฝ่าฝืนคำสั่งของเจ้าพนักงานท้องถิ่น มีความผิด ต้องระวางโทษปรับหรือจำคุก หรือทั้งจำทั้งปรับ ตามพระราชบัญญัติการสาธารณสุข พ.ศ.2535 จึงแจ้งประชาสัมพันธ์เพื่อให้ประชาชนในพื้นที่ตำบลเขากระปุก เกิดความเข้าใจและปฏิบัติตามโดยเคร่งครัด

 วันที่ 1 มีนาคม 2562